**Ofrandă ţie**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ţi-am ridicat altar, iubire,

În anii vieţii ce s-au scurs…

Emoţii multe ţi-am adus

Şi tot ce a-nsemnat trăire.

Săruturile strânse toate

Şi-mbrăţişările cu foc,

Le-am pus pe toate la un loc

Şi le-am lăsat în miez de noapte.

Prinos eu ţi-am adus şi fluturi

Născuţi din sentimentul pur

Şi vise de pe-un cer de-azur,

Parfumul unor calde trupuri.

Ţi le-am lăsat cu pioşenie,

Ca un îndrăgostit supus,

Dar toate îmi lipsesc nespus,

De când le-am pus ofrandă ţie...